Yarusalemenaga Dugu Binigo.
1.
Yarusalemeni wali agali dewaore ala bu henego ai áyu naheore ngago darabioreda. Ala nde wali agali dindi tara tarani palu ngarume Yarusalemenaga mini yaraga haganego áyu nde ibu wali mbira agalini homene dalo biraradagua bida. Ala nde ibu kuini wali biragadagua biruwa dindi dewa handa gimbu bu biragago áyu nde ibu waitigirume bope hayagola habane nabulene garabaya biabe biahaga ale ho bedagoni. 
Ala dindi bibahendeme ibula nenege henego ai áyu dindi mbiragome ibula dara hamogo bia ho nabereore. Ibunaga nenege biaru ti ibu mo hondo halu ibunaga waitigi bu hinaya. Ani biyagola mbiraga bibahendengi Yarusaleme ibu dugu biaabo haragola de iba giligala laabo haragoni. 
Yuda wali agaliru waitigime mo ko howaore ti dindi mendeha garabaya helo minu yalu pene. Ti dindi taraha hameigini tara tara hearu dombeneha pu howa bayale ndo hene. Ani bu howa ti ibida pobe naheyagola waitigirume ho mabu bupe howa minu yalu pene. 
Saiono tanoha hariga pedagoria wali agali mbira Anduane Homogonaga horo timbuni pongo bo winiangi napiaga. Ani bialu tano pangaru bame duguaho wialu loma binigo mo miaga biarume genda howa gomogomo lalu dugu darabi bialu hea. Saionoha wandari biru wiarume genda timbuniore howa Saiono tanoha hearu bibahendeme tandaga timbuni halu dugu bialu hea. 
Waitigirume Yarusaleme hondo howa tigua Yarusaleme ibugua ti bope naholebira manda buwa ti mogo nale hene. Yarusaleme ibu ko dewa biaabo hayagonaga Anduane Homogohanda genda tandagabi timbuni nelo miniya. Waitigi biarume Yarusaleme waneiginiru dindi kaundiaha minu yalu puwa garabaya bu helene. 
Saiono tano mini lene hayago ereba hai haya. Ibunaga agali haguane hearu ti nogo gabua mini diame tani nolene nawidagola garibi lowa hongo ibiraho hagadagua tinaga hongo ibira halu ibida pobe nahe ka. 
Yarusaleme bo gialabagabu wiagola ibunaga wali agaliru dindi bibahendeha hama purogolo heangi ibu mbirale bayale bayale ala wiyaru mitangibu dai biragoni. Waitigiru ibuwa Yarusaleme wali agaliru minu yalu piyangi hameigini marume ibu biamogo nabiore. Waitigi biarume Yarusaleme bo gialabagabu waheagola ti hondo oba haya. 
Yarusaleme ibu ko dewa biaabo hayagome mbirale ko ngubiore wiaganegobi wini. Bamba hameigini marume ibunaga mini yaraga haganego áyu ibu ti babe ale heago hondowa mege biyagoni. Anigo Yarusaleme ibu wali mbirame tandaga timbuni nalu biruwa dengui buyi howa dugu bialu biragadagua beda. 
Ala ibugua ko biyaru mo paniho wiagola mani marume ibu bo gialabagabu waholobada manda nabi hene. Ani bu hearia ibu bo gialobagabu waore hayagola wali agali mbiramebi ibu dara naheore hene. Ani biyagola ibugua lalu, Anduane Homogo-o i̱naga genda ogoni handa. Waitigirume i̱ hengedape halu bo gialobagabu waore hayago de handabe, lalu hea. 
Waitigirume Yarusalemenaga mbirale bayale bibahende wiaru mo page biai haya. Wali agali tara Anduane Homogo mitangi nabiaga hearume ibunaga andaha anda polene nawi lo winigoha anda puwa ko ogoni biyagola Yarusaleme ibu de hendene. 
Yarusaleme wali agaliru tomo nolene nawiyagola garibi gibiore lowa ti tomo taya bialu howa dugu taraore bialu hea. Ti homa nabi holenaga tomo yolo bialu nole lowa tinaga mbirale bayale wiaru baba iriari bialu haga. Yarusaleme ibugua lalu, Anduane Homogo-o tigua i̱ mo ko hene bedogo de handa, laragoni. 
Yarusaleme ibugua hariga kaware wigi biagoriani wali agali pugu biyaruhondo olaga bigi bialu, I̱na genda timbuni yu bedogo handadaba. Anduane Homogo ibu i̱la keba taraore howa i̱hondo tandaga timbuniore noliya ngiya. I̱na manda berogola genda ogonibi mbira agali ala henerume nane. Anidago tígua manda beremigola ogoni bame mbira biyadabe toba kamibe. 
Anduane Homogohanda daligaha howa ira hedope hayagome i̱naga hongo bope halu kuniru do gedaore helo ibilaya. Ibugua gono mbira winiyagoha i̱ dalu erembirahayagi mo paraho ibira helaya. I̱ yu waore hayagola i̱ homaore birugoni. 
Anduane Homogohanda i̱na ko biruru bibahende mo yu ngoai howa pongo buwa i̱ninaga mani wia haya. Ko biruruni genda gibiore yabe naheyago i̱naga hongo biba haya. Anduane Homogohanda i̱ waitigirunaga giha minu ya hayagola i̱na ti baba wai bibe nahe harugoni. 
Anduane Homogohanda i̱naga ami hongohe hearuni hondo oba halu erembira miya. I̱naga igiri daliahe hearu bo hilo wahole waitiginaga ami ibilaya. Pu mbira mini gerebi lini pingidalu hengedagadagua i̱naga Yuda wali agaliru hengedo mbaralo wahaya. 
Ani biyagome i̱na dugu darabiore bialu i̱naga deha de iba giligala lalu ibaabo haragoni. I̱ pele ngialu mini mo hongo holenebi mbirali naheoreda. Waitigi hearume i̱ bo gialobagabu wahalu i̱naga wali agalirunaga mbirale mbira yu wa naheore, lalu Yarusaleme ibugua lene. 
Saiono ibu mbiralime biamogo bilo ibunaga gi dogolo amu heagola biamogo bulene mbira naheoreya. Anduane Homogohanda hameigini maru dindi tara kawareha hearu Yagaba hameigini baba waitigi helo ibilaya. Ani ibilayagola waitigi biarume Yarusaleme hondowa mbirale ngubi mbira handaradagua biyagoni. 
Yarusaleme ibugua lalu, Anduane Homogo ibu mini tigabi howa i̱hondo biyagoni irane i̱na ibunaga bi mo waharugonagada. Wali agali dindi bibahendeni kamiru tígua i̱na bi larogobi hale halu tandaga narogobi de handadaba. I̱naga wandari igiri daliahe hearu waitigime dindi kaundiaha garabayabu helole minu yalu piyagoni. 
I̱naga nenegerume i̱ biamogo bilo olarugola ti i̱ waitigi bu hinaya. Loma binigo mo miagabi agali ala hene miniwi hearubi ti homa nabi holenaga erekui biabe bialu tomo nolene taya bialu hearia hariga wiarunaga homo payapaya biya. 
Anduane Homogo-o i̱ genda timbuniore yu bedogo de handabe. I̱na í̠naga bi lo wirigo bibahende mo wahalu doga harugome i̱naga miniha mitangi bulene bibahende mo talola hai kagola bedogoni. Tagirahayagi waitigirume i̱naga wali agaliru harigani bo paya bialu ai andagaha biru wiarubi homaiore haragonida. 
I̱ tandaga nalu dugu bialu wirugoni hameigini maru hearu ti hale howa i̱ dara hamogo bulene mbirali naheya. Í̠na genda timbuni i̱hondo ngiriruni i̱ waitigi biaru ti hale howa turuho kagoni. Ala í̠na mana bule lo wirigo lola helo hameledo. Ani lola harangi i̱ waitigi biaru i̱ bedogobi helo tihondo mana mbiraore ogonibi dege mibelo hameledo. 
I̱na ko biruru í̠na mitangi bu howa pani ngirigoni. I̱ waitigi biarume ko bibahende biyaru mitangi bialu pani i̱ ngirigobi dege mibelo hameledo. I̱ miniha genda halu hongo nahe biruwa dugu timbuni bialu bedogoni, lalu Yarusalemenaga dugu darabiore binigo uruni Yaremaiahanda lene. 
