IBA GANA.
39.
I̱na bi lo wirugo ogo, I̱nime bi ko loligo mana berogobi baya hangu mamage howa bialu holebero. Agali mana ko biaga i̱ koria kaware kangi i̱na ti baba bi mbira nalolebero, larugoni. 
I̱na i̱naga ne hariga ndibulo howa bi mbira nale haru. Bi bayalenaga lalubi mbira nale dege harugoni. Anigoyu i̱ha genda timbuniore ngelo hene. 
I̱na mini tumutumu bu harugoni. I̱na mitangitangi bialu haabo hewagola i̱naga miniha mo ko haiore hene. Ai i̱na i̱naga ne hariga ndibu lowa ndo i̱na bi lolebero manda biru. 
I̱na Anduane Homogohondo hale halu lalu, Anduane Homogo-o i̱naga holeneha i̱ mali agira agima holeberobe. I̱ angi homoliyadabe. I̱ dindini holene tubagi dege wiaruabe be ludabe i̱ni langibe, laru. 
I̱naga holene tigimandi hangu ngeledegonida. Í̠naga deni i̱naga holene emene ogoni nagaloneoredane hendede. Wali agali bibahendenaga holene lu ndo mbiralime ne harigaha buhe̱ halu mbira hangu latagi hagagobi dege nga. 
Ni daragola ina mbiralinaga munini ale kama. Dindini mbirale bayale wini ngaru mule biabe erekuibi bia bialu howa bame nagalone bialu haga. Iname mbirale dewaore mo mogo bialu kamagoyu ái ibu holebirabe manda nabi kama. 
Ai Anduane Homogo-o i̱na agilenaga mini dunubia ho holiyabe. Í̠na hangu i̱ biamogo bibelo lowa i̱na í̠nihondo mini dunubia ho kogoni. 
Í̠na i̱ pele ngialu i̱na ko biruru domo wahabe. Agali ko mini nawi ale karume i̱ hondo oba halu mege bialu helo nahelabe. 
I̱na i̱naga ne hariga ndibu lowa bi mbira nale holebero. Ogonaga irane i̱na tandaga uruni narogo í̠nime i̱hondo ibilaridagonaga bi nalolebero. 
Ainde i̱ lone nababe laro. Í̠na i̱ pani ngirigome ai homabeheore kogoni ndobe. 
Wali agalime mana ko birarunaga í̠na pani mirili. Bombome aga labolabo nalu budabaga biagadagua í̠na inanaga mbirale hameledamaru mo wahai haga kegoni. Heneneore larogo wali agali bibahendenaga ne harigaha buhe̱ halu mbira hangu latagi hagagobi dege ka. 
Anduane Homogo-o i̱naga bi larogo hale habe. I̱na bi lalu kogoni baya hangu hale ho habe. I̱na dugu bialu koria de iba ibirago hondowa í̠na i̱ biamogo bibe. I̱naga mamaliru ti nde dindi ogoria tigi mbira hangu halu homayadagua i̱nibi nde dindi ogoria tigimandi hangu holeberogo í̠ manda biaiho kegoni. 
I̱ lone mo tandaga nahe emene hangu nde i̱naga bu miniha dungulo holiya helabe laro. Mani i̱ homalu nde dindi ogo wahalu poliyadago ani helabe laro. 
